PTTกระเป๋าตุงกำไร2.3หมื่นล.
นักลงทุนไม่ผิดหวัง ปตท. ไตรมาสแรกปีนี้ฟาดกำไร 2.3 หมื่นล้าน พุ่งขึ้น 209% ขายของ|ได้เยอะขึ้น แถมราคาดี กำไรค่าเงิน 3,752 ล้านบาท บริษัทลูกผลงานแจ่ม
15 พ.ค. 2553

นักลงทุนไม่ผิดหวัง ปตท. ไตรมาสแรกปีนี้ฟาดกำไร 2.3 หมื่นล้าน พุ่งขึ้น 209% ขายของ|ได้เยอะขึ้น แถมราคาดี กำไรค่าเงิน 3,752 ล้านบาท บริษัทลูกผลงานแจ่ม
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า ในช่วง 3 เดือนแรกปีนี้ บริษัทและบริษัทย่อยมีกำไรสุทธิ จำนวน 2.30 หมื่นล้านบาท กำไรสุทธิต่อหุ้น 8.12 บาท เพิ่มขึ้น 209.05% จากงวดเดียวกันของปีก่อนที่มีกำไรสุทธิเพียง 7,448.71 ล้านบาท มีกำไรสุทธิ 2.64 บาทต่อหุ้น
ทั้งนี้ บริษัท ปตท. และบริษัทย่อยมีรายได้จากการขายจำนวน 4.49 แสนล้านบาท เพิ่มขึ้น 48.1% จากงวดเดียวกันของปีก่อน และมีกำไรก่อนหักภาษีค่าเสื่อมและดอกเบี้ย (EBITDA) จำนวน 4.3 หมื่นล้านบาท เพิ่มขึ้น 64.1% จากงวดเดียวกันของปีก่อน ซึ่งส่วนใหญ่เป็นผลมาจากราคาขายผลิตภัณฑ์ที่เพิ่มขึ้นตามตลาดโลก และปริมาณขายผลิตภัณฑ์ส่วนใหญ่ก็เพิ่มขึ้น
นอกจากนี้ บริษัท ปตท. และบริษัทย่อยมีกำไรจากอัตราแลกเปลี่ยนจำนวน 3,752 ล้านบาท พลิกจากขาดทุนจากอัตราแลกเปลี่ยนจำนวน 615 ล้านบาท ในช่วงเดียวกันก่อน 
อย่างไรก็ตาม ในไตรมาสนี้มีส่วนแบ่งกำไรจากเงินลงทุนในบริษัทร่วมจำนวน 5,087 ล้านบาท เพิ่มขึ้นจาก 111.3% จากงวดเดียวกันของปีก่อน เป็นผลมาจากส่วนต่างราคาผลิตภัณฑ์และวัตถุดิบของบริษัทในกลุ่มธุรกิจปิโตรเคมีสาย|โอเลฟินส์ที่สูงขึ้น โดยราคาสายโอเลฟินส์มีการฟื้นตัวตามราคาน้ำมันดิบที่สูงขึ้นและความต้องการที่เพิ่มขึ้น โดยเฉพาะจากประเทศจีน
สำหรับปริมาณการขายผลิตภัณฑ์โพลิเอทิลีนโดยรวมเพิ่มขึ้นจากหน่วยผลิต LLDPE ของ PTTPE บริษัทย่อยของบริษัท ปตท.เคมิคอล (PTTCH) ที่เริ่มดำเนินการผลิตเชิงพาณิชย์ตั้งแต่วันที่ 1 ม.ค. 2553 ส่วนผลิตภัณฑ์ปิโตรเคมีสายอะโรเมติกส์ โดยเฉพาะเบนซีน มี P2F Margin สูงขึ้น เนื่องจากความต้องการใช้ผลิตภัณฑ์ขั้นปลายของผลิตภัณฑ์เบนซีนและพาราไซลีน เช่น ผลิตภัณฑ์อิเล็กทรอนิกส์ ชิ้นส่วนคอมพิวเตอร์ ชิ้นส่วนรถยนต์ ของเล่น เฟอร์นิเจอร์ ฯลฯ ปรับตัวดีขึ้นอย่างต่อเนื่องตามการฟื้นตัวของเศรษฐกิจโลก ในขณะที่ปริมาณของเบนซีนและพาราไซลีนตึงตัว จากปัญหาวัตถุดิบที่หายาก เนื่องจากมีการหยุดซ่อมบำรุงโรงงานตามแผนและกะทันหัน 
สำหรับธุรกิจการกลั่นมีผลดำเนินงานดีขึ้น แม้ว่าค่าการกลั่น จะลดลง แต่ในไตรมาสแรกปีนี้ก็มีกำไรจากสต๊อกน้ำมัน ในขณะงวดเดียวกันของปีก่อนขาดทุนจากสต๊อกน้ำมัน
บริษัท ปตท.เคมิคอล (PTTCH) แจ้งว่าไตรมาสแรกปีนี้มีกำไรสุทธิ 3,171.73 ล้านบาท มีกำไรสุทธิ 2.11 บาท ดีขึ้นอย่างมากจากงวดเดียวกันของปีก่อนที่ขาดทุนสุทธิ 392.54 ล้านบาท
ด้านราคาหุ้น PTT ดีดขึ้นมา|ปิดที่ระดับสูงสุดของวัน 254 บาท เพิ่มขึ้น 2 บาท จากช่วงเช้าเปิดที่ราคาต่ำสุด 246 บาท ซึ่งเป็นไปตามภาวะตลาดโดยรวมที่เปิดติดลบ 10 จุด ส่วน PTTCH ปิดที่ 104 บาท เพิ่มขึ้น 1 บาท